Film om slaget i “1066” på vej

Filmselskabet Shine Pictures har hyret William Nicholson (“Gladiator”, “Elizabeth: The Golden Age”) til at skrive en film baseret på det episke slag ved Hastings i år 1066 mellem Kong Harold og Vilhelm Erobreren om den engelske trone.

Filmen går under navnet “1066” og er planlagt til allerede at begynde produktion senere på året. Filmen har dog endnu ikke en instruktør tilknyttet.

Nicholson fortæller, at manuskriptet fokuserer på det anspændte forhold mellem de to største krigere på den tid i Kong Harold og Vilhelm Erobreren. Filmen vil fortælle historien om, hvordan de startede som venner, men endte som bitre fjender bestemt til at kæmpe til døden ved Hastings.

“1066” vil i følge en af filmens producere, Paul Webster, blive ”et intimt portræt af to mænd fortalt på en storslået skala.”